Seun bestendig ná hy raakgery is | Netwerk24
Seun bestendig ná hy raakgery is
Deur Ügen Vos 08 Augustus 2017 21:56
Die paramedici maak gereed om die 10-jarige seun per helikopterambulans hospitaal toe te bring. Foto: ER24
'n Tienjarige seun wat ernstig beseer is toe hy in Newlands, Johannesburg, raakgery is, was teen Dinsdagaand in 'n bestendige toestand in die hospitaal.
Volgens Russel Meiring, woordvoerder vir ER24, het die seun in die middel van die pad op die hoek van Italian- en Ackermanweg gelê toe paramedici omstreeks 07:30 daar aangekom het.
Die motor wat die seun getref het, het 'n ent verder gestaan. Die bestuurder is nie beseer nie, maar was volgens Meiring "duidelik geskok".
Die seun het ernstige beserings aan sy kop en been opgedoen en is in 'n kritieke toestand per helikopter na 'n nabygeleë private hospitaal gebring.
Sy toestand was volgens Meiring se inligting teen Dinsdagaand bestendig en hy het goed in die hospitaal aangesterk.